吳中聞潼關失守因奉寄淮南蕭判官
作者：劉長卿
朝代：唐

paragraphs: 一鴈飛吳天，羈人傷暮律。
松江風嫋嫋，波上片帆疾。
木落姑蘇臺，霜收洞庭橘。
蕭條長洲外，唯見寒山出。
胡馬嘶秦雲，漢兵亂相失。
關中因竊據，天下共憂慄。
南楚有瓊枝，相思怨瑤瑟。
一身寄滄洲，萬里看白日。
赴敵甘負戈，論兵勇投筆。
臨風但攘臂，擇木將委質。
不如歸遠山，雲臥飯松栗。